b'\n_START_ARTICLE_\nReform Act (1884)\n_START_PARAGRAPH_\nRepresentation of the People Act (my\xc3\xb6s Reform Act 1884, Third Reform Act) oli Isossa-Britanniassa vuonna 1884 toteutettu parlamentin alahuoneen vaalilakiuudistus, joka laajensi entuudestaan \xc3\xa4\xc3\xa4nioikeutettujen joukkoa. Siihen liittyi my\xc3\xb6s vuonna 1885 hyv\xc3\xa4ksytty Redistribution Act, joka merkitsi siirtymist\xc3\xa4 yhden edustajan vaalipiireihin. William Ewart Gladstonen johtaman liberaalihallituksen toteuttama uudistus oli jatkoa vuosien 1832 ja 1867 vaaliuudistuksille._NEWLINE_Lain l\xc3\xa4ht\xc3\xb6kohtana oli liberaalien tyytym\xc3\xa4tt\xc3\xb6myys vuoden 1867 uudistukseen, joka oli laajentanut \xc3\xa4\xc3\xa4nioikeutta kaupungeissa, mutta j\xc3\xa4tt\xc3\xa4nyt maaseudun vaalipiirien asukkaat eriarvoiseen asemaan. Konservatiivien johtaja lordi Salisbury sen sijaan vastusti jyrk\xc3\xa4sti \xc3\xa4\xc3\xa4nioikeutettujen m\xc3\xa4\xc3\xa4r\xc3\xa4n lis\xc3\xa4\xc3\xa4mist\xc3\xa4. Vuonna 1884 Gladstonen hallitus antoi lakiesityksen, joka olisi antanut maaseudun asukkaille \xc3\xa4\xc3\xa4nioikeuden samoilla ehdoilla kuin kaupunkilaisilla jo oli. Esitys hyv\xc3\xa4ksyttiin alahuoneessa, mutta konservatiivien hallitsema yl\xc3\xa4huone hylk\xc3\xa4si sen. Gladstone uusi lakiesityksen, ja toisella kerralla yl\xc3\xa4huone hyv\xc3\xa4ksyi sen sill\xc3\xa4 ehdolla, ett\xc3\xa4 sit\xc3\xa4 seuraisi esitys parlamenttipaikkojen uudelleenjaosta vaalipiirien kesken. T\xc3\xa4t\xc3\xa4 koskeva laki (Redistribution Act) annettiin seuraavana vuonna._NEWLINE_Vuoden 1884 uudistuksen seurauksena my\xc3\xb6s maaseudulla \xc3\xa4\xc3\xa4nioikeuden saivat kaikki talonomistajat ja v\xc3\xa4hint\xc3\xa4\xc3\xa4n 10 puntaa vuodessa maksavat vuokralaiset. \xc3\x84\xc3\xa4nioikeutettujen m\xc3\xa4\xc3\xa4r\xc3\xa4 kasvoi kahdesta kahdeksaan miljoonaan, ja k\xc3\xa4sitti t\xc3\xa4m\xc3\xa4n j\xc3\xa4lkeen noin 60 prosenttia aikuisesta miesv\xc3\xa4est\xc3\xb6st\xc3\xa4. Vaikka \xc3\xa4\xc3\xa4nioikeutettujen joukko painottui edelleen keskiluokkaan, joukossa oli jo suuri osa ty\xc3\xb6v\xc3\xa4enluokastakin. Esimerkiksi osa maaty\xc3\xb6l\xc3\xa4isist\xc3\xa4 ja kaivosty\xc3\xb6l\xc3\xa4isist\xc3\xa4 sai \xc3\xa4\xc3\xa4nioikeuden._NEWLINE_Vuoden 1885 Redistribution Actin tarkoituksena oli tasata \xc3\xa4\xc3\xa4nestysalueiden koko ja siirty\xc3\xa4 yhden edustajan vaalipiireihin. Alle 15\xc2\xa0000 asukkaan kaupungit (yhteens\xc3\xa4 79) menettiv\xc3\xa4t edustajansa parlamentissa, 15\xc2\xa0000 \xe2\x80\x93 50\xc2\xa0000 asukkaan kaupungit (36) muutettiin yhden edustajan vaalipiireiksi ja 50\xc2\xa0000 \xe2\x80\x93 165\xc2\xa0000 asukkaan suuruiset kahden edustajan vaalipiireiksi. Sit\xc3\xa4 suuremmat \xc3\xa4\xc3\xa4nestysalueet pilkottiin useiksi yhden edustajan vaalipiireiksi. J\xc3\xa4ljelle j\xc3\xa4i viel\xc3\xa4 23 kahden edustajan vaalipiiri\xc3\xa4, jotka jaettiin vuonna 1910._NEWLINE_Vuonna 1918 toteutettu nelj\xc3\xa4s vaaliuudistus antoi lopulta \xc3\xa4\xc3\xa4nioikeuden k\xc3\xa4yt\xc3\xa4nn\xc3\xb6ss\xc3\xa4 kaikille miehille ja p\xc3\xa4\xc3\xa4osalle naisista.'